X80 Lite je rozumne vybavený telefón, ktorého silnou stránkou je hlavný fotoaparát.
Vivo X80 Lite 5G je odľahčená verzia vlajkovej lode X80 Pro a zároveň je to najnovší prírastok do segmentu strednej triedy s cenovkou na úrovni 400 eur (do 9. októbra), resp. 450 eur (po danom termíne). V tejto cenovej kategórii som tento rok testoval viacero smartfónov, ktoré si zaslúžia pozornosť a síce Realme 9 Pro+ 5G alebo Redmi Note 11 Pro+ 5G.
Na základe mojich skúseností s modelom vivo X80 Lite 5G môžem povedať, že pozornosť si zaslúži aj táto novinka a to najmä z hľadiska zadného fotoaparátu. Ten patrí medzi najlepšie v segmente smartfónov, ktoré prišli na trh s cenovkou na úrovni 400 eur, resp. 450 eur.
Dizajn v štýle iPhonu s unikátnou zadnou stranou
Vivo X80 Lite 5G je rozumne navrhnutý telefón. Má dizajn s plochým displejom a rovnými hranami a aj vďaka dvom dominantným zadným fotoaparátom pripomína iPhone 12. Jeho rozmery sú 159,2 × 74,2 × 7,8 mm a hmotnosť je 186 gramov.
Telefón sa drží v ruke príjemne a nešmýka sa. Jeho zadná strana, pokiaľ si kúpite zlatú verziu, zaujme tým, že mení farbu nielen podľa lomu svetla, ale aj pokiaľ je vystavená slnečnému, resp. inému UV žiareniu. Je to originálna vlastnosť, ktorá môže zaujať určitú skupinu používateľov. Vivo túto technológiu využilo aj v prípade modelu vivo V23 5G.
X80 Lite 5G obsahuje USB-C port, spodný multimediálny reproduktor a bočné tlačidlá na reguláciu hlasitosti, resp. zapnutie/vypnutie telefónu. Odolnosť voči vode a prachu je na úrovni IP54. Zaujímavou vlastnosťou je priložený silikónový obal, ktorý obsahuje krytku na USB-C port.
Displej s podporou HDR pre Netflix a výkon na bežné používanie
X80 Lite je vybavený 6,44-palcovým plochým AMOLED displejom s rozlíšením Full HD+ a 90 Hz obnovovacou frekvenciou. Maximálny jas dosahuje 800 nitov, resp. 1300 nitov v HDR zobrazení – k dispozícii je podpora pre HDR10+ a to aj v službe Netflix. Pekný displej dopĺňa mono reprodukcia multimediálneho zvuku pomocou spodného reproduktora.
Vivo v prípade modelu X80 Lite použilo procesor MediaTek Dimensity 900 v kombinácii s 8 GB RAM (+ podpora pre ďalších až 8 GB virtuálnej RAM) a 256 GB úložiskom. Tento procesor je o trošičku pomalší v porovnaní s procesorom Dimensity 920, s ktorým som sa tento rok bežne stretával v cenovej kategórii na úrovni 400 až 500 eur.
Z praktického hľadiska však nemám výhrady. Rozdiel medzi 900-kou a 920-kou je minimálny a to z hľadiska výkonu procesora aj grafického výkonu. V praxi to znamená, že telefón je dobre vybavený na bežné používanie a nebude vás frustrovať alebo obmedzovať. Zriedkavo sa možno stretnete s krátkodobým trhaním pri listovaní v obchode Play alebo počas scrollovania nastaveniami, avšak nejde o nič strašné.
Android 12 s nadstavbou Funtouch OS 12
Telefón má vo výbave aj Android 12 s nadstavbou Funtouch OS 12, podporu pre 5G siete, Wi-Fi 6, Bluetooth 5.2, zdieľaný slot na microSD kartu a NFC.
X80 Lite mal v dobe testovania najnovšiu aktualizáciu systému Android 12 s bezpečnostnými záplatami k 1. septembru 2022. Vivo sľubuje 3 aktualizácie systému Android + 3 roky bezpečnostných záplat.
Počas testovania ma príjemne potešilo okamžité doručovanie všetkých notifikácií a to bez toho, aby som musel upravovať optimalizáciu batérie pre jednotlivé aplikácie, prípadne aplikácie uzamykať alebo čokoľvek meniť. Telefón mi zobrazoval notifikácie prakticky okamžite ako iPhone 14, ktorý som s ním súbežne testoval.
Nadstavba Funtouch OS 12 je až na drobnosti dobre optimalizovaná. To, ako vyzerá, si môžete pozrieť v recenzii na vivo X80 Pro. Upozorňujem však na obmedzené možnosti Always-on displeja, ktoré môžu niekomu prekážať – AOD umožňuje zobrazovať ikony maximálne 4 aplikácií, pričom si môžete zvoliť iba z obmedzenej ponuky predvolených aplikácií. Osobne mi napríklad chýba možnosť zobrazovať na AOD displeji notifikáciu z emailového klienta, ktorý používam.
Dobrá výdrž batérie a rýchle nabíjanie
Batéria má kapacitu 4500 mAh a podporuje 44 W rýchle nabíjanie pomocou priloženého adaptéra. Ten nabije 60 % kapacity batérie v priebehu 30 minút. Výdrž batérie bola počas môjho testovania dobrá a telefón chválim za dobrú optimalizáciu v rámci bežného používania aj v standby režime.
Počas testovania som dosiahol výdrž na úrovni 48 hodín s aktívnym používaním telefónu na úrovni 4,5 hodiny. Je to dobrý výsledok. Rýchle nabíjanie je užitočná funkcia, avšak musíte použiť priložený adaptér od vivo. V opačnom prípade sa bude telefón nabíjať výkonom na úrovni 10 až 12 W. Platí to aj pre powerbanky tretích strán.
Hlavný fotoaparát príjemne prekvapil
X80 Lite je vybavený troma zadnými fotoaparátmi v konfigurácii 64 Mpx hlavný fotoaparát s clonou f/1.79 a optickou stabilizáciou, 8 Mpx ultraširokouhlý fotoaparát s clonou f/2.2 a 2 Mpx makro senzorom (f/2.4). Trojicu fotoaparátov dopĺňa 50 Mpx predný fotoaparát s automatickým zaostrovaním.
Predný aj zadný fotoaparát umožňujú záznam videa v rozlíšení 4K pri 30 fps a k dispozícii sú tiež viaceré užitočné fotografické a video režimy, ako je tvorba vlogov, dvojitá expozícia alebo záznam z dvoch fotoaparátov súčasne.
Z praktického hľadiska chválim najmä hlavný 64 Mpx fotoaparát, ktorý potešil celkovou kvalitou. Fotky sú ostré, s množstvom detailov a atraktívnym podaním farieb a scény ako takej. Vyváženie farieb síce nie je bezchybné a fotka sa nesnaží o čo najvernejšie podanie, avšak je vizuálne atraktívna a bohatá na detaily.
V tomto smere chválim aj optickú stabilizáciu. Zaostrovanie však nie je úplne bezchybné, čo som si všimol pri niektorých nočných fotkách – v tomto smere musí ešte vivo mierne zapracovať na optimalizácii softvéru. Ultraširokouhlý fotoaparát predstavuje z hľadiska kvality štandard vo svojej cenovej kategórii. Cez deň sú fotky zväčša dobré, v noci sa však začnú strácať detaily. Pomôže nočný režim, ktorý odporúčam používať.
Galéria fotiek, ktoré som odfotil pomocou vivo X80 Lite 5G:
X80 Lite 5G som testoval súbežne s telefónom iPhone 14 Pro Max. Viaceré scény som preto odfotil novinkou od vivo a takisto aj iPhonom 14 Pro Max a 13 Pro Max. Pokiaľ si chcete porovnať fotografie z vivo X80 Lite 5G za 400 eur s výrazne drahšími iPhonmi, pozrite si môj fototest iPhone 14 Pro Max vs. iPhone 13 Pro Max.
Verdikt
Vivo X80 Lite 5G je rozumne navrhnutý telefón v cene na úrovni 400 eur, resp. 450 eur. V tejto cene ponúka spoľahlivý používateľský zážitok a od priamej konkurencie sa chce odlíšiť najmä spracovaním zadnej strany, ktorá mení farbu v prípade zlatej verzie telefónu.
Druhým parametrom, ktorým sa vivo chce odlíšiť, je 64 Mpx hlavný fotoaparát s optickou stabilizáciou. Jeho kvalita ma počas testovania príjemne prekvapila a chválim ho. S telefónom sa dajú spraviť vizuálne atraktívne fotografie, viď. priložená fotogaléria.
Z hľadiska displeja, výkonu, batérie a rýchlosti nabíjania predstavuje vivo X80 Lite 5G štandard vo svojej cenovej kategórii.
Cena: 399 eur, do 9. októbra, následne 449 eur
Zapožičal: vivo
Páči sa nám
- Slušná a všestranná výbava za rozumnú cenu
- Podpora HDR aj pre Netflix
- Dobrá optimalizácia z hľadiska doručovania notifikácií
- Spoľahlivá výdrž batérie
- 44 W nabíjanie
- Nabíjačka, slúchadlá a ochranný obal sú súčasťou balenia
- Kvalita 64 Mpx hlavného fotoaparátu je nadpriemerná v tejto cenovej kategórii
- Prísľub 3 aktualizácií systému Android + 3 rokov bezpečnostných záplat
Nepáči sa nám
- Zaostrovanie pri fotení v noci nie je vždy bezchybné
- Obmedzené možnosti Always-on displeja
- Pomalé nabíjanie v kombinácii s inou nabíjačkou/powerbankou, ako je tá od vivo
- Drobný bug, kedy Always-on displej môže znefunkčniť režim večierky
Technické špecifikácie a namerané hodnoty:
|Model telefónu||vivo X80 lite|
|Operačný systém||Android 12, zabezpečenie 1. 9. 2022|
|Podpora 5G sietí||áno|
|Formát SIM karty||Dual Nano SIM|
|Pamäť RAM / ROM / iná [GB]||8 / 256|
|Procesor [max. frekvencia]||MediaTek Dimensity 900|
|Displej, frekvencia, HDR||AMOLED, 90 Hz, HDR10+|
|Displej – veľkosť [palcov]/ rozlíšenie [bodov]||6,44 / 1080 × 2404|
|Bluetooth, Wi-Fi, NFC, microSD, audio jack||5.2, Wi-Fi 6, áno, áno, nie|
|Hlavný fotoaparát, max. rozlíšenie, počet||64 Mpx, f/1.8, 3×|
|Predný fotoaparát, max. rozlíšenie||50 Mpx, f/2.0|
|Batéria a vlastnosti||4500 mAh|
|Rozmery [mm]/ hmotnosť [gramov]||159,2 × 74,2 × 7,8 / 186|
|Vodoodolnosť||IP54|
|Bezdrôtové nabíjanie||nie|
|Konektor||USB-C, 44 W|
|Cena||449 eur|
|Benchmarky|
|AnTuTu Benchmark – Total score||456093|
|PCMark for Android – Work 3.0||8499|
|3DMark Wild Life – Total||2168|
Prečítajte si aj: